b'\n_START_ARTICLE_\nKar\xc5\xa1to oro balionas\n_START_SECTION_\nKonstrukcija\n_START_PARAGRAPH_\n\xc5\xa0iandieninis kar\xc5\xa1to oro balionas susideda i\xc5\xa1 kupolo, pasi\xc5\xabto i\xc5\xa1 vieno sluoksnio lengvos med\xc5\xbeiagos, ir krep\xc5\xa1io (ilgiems skryd\xc5\xbeiams arba skryd\xc5\xbeiams dideliame auk\xc5\xa1tyje naudojama kapsul\xc4\x97) pritvirtinto po juo. Krep\xc5\xa1ys da\xc5\xbeniausiai yra pintas, bet pasitaiko ir aliuminini\xc5\xb3. Kupolo vir\xc5\xa1uje yra para\xc5\xa1iutas, kur\xc4\xaf atidar\xc4\x99s pilotas i\xc5\xa1leid\xc5\xbeia kar\xc5\xa1t\xc4\x85 or\xc4\x85 ir atv\xc4\x97sina balion\xc4\x85. Krep\xc5\xa1yje taip pat \xc4\xafmontuoti kuro bakai ir degikliai, kuriais pri\xc5\xa1ildomas oras baliono viduje tiek, kad d\xc4\x97l aplinkos oro ir oro kupole tanki\xc5\xb3 skirtumo oro balionas gal\xc4\x97t\xc5\xb3 pakilti._NEWLINE_Skirtingai nuo aerostat\xc5\xb3, kar\xc5\xa1to oro baliono kupolas n\xc4\x97ra u\xc5\xbedaras, kad \xc4\xaf j\xc4\xaf gal\xc4\x97t\xc5\xb3 patekti kar\xc5\xa1tas oras nuo degikli\xc5\xb3. Da\xc5\xbeniausiai kupolai gaminami i\xc5\xa1 nailono, o prie pat degikli\xc5\xb3\xc2\xa0\xe2\x80\x93 i\xc5\xa1 nedegios med\xc5\xbeiagos. Pastaruoju metu, kupolai gaminami vis keistesni\xc5\xb3 ir \xc4\xafvairesni\xc5\xb3, pvz., kubo, butelio ar net katedros, form\xc5\xb3.\n_START_SECTION_\nKupolas\n_START_PARAGRAPH_\n\xc5\xa0iuolaikinis kupolas siuvamas i\xc5\xa1 lengvos, tvirtos med\xc5\xbeiagos\xc2\xa0\xe2\x80\x93 nailono arba poliesterio. Med\xc5\xbeiaga sukarpoma dalimis ir susiuvama kartu su vertikaliomis laikan\xc4\x8diosiomis juostomis, kurios ir laiko vis\xc4\x85 kupolo svor\xc4\xaf. Vertikali\xc5\xb3 juost\xc5\xb3 skai\xc4\x8dius gali kisti nuo 4 iki 24 ar net daugiau\xc2\xa0\xe2\x80\x93 kuo daugiau juost\xc5\xb3, tuo apvalesnis balionas.\n_START_SECTION_\nAudinys\n_START_PARAGRAPH_\nKupolo audinys, ar bent vir\xc5\xa1utinis tre\xc4\x8ddalis jo, gali b\xc5\xabti padengtas oro nepraleid\xc5\xbeiama med\xc5\xbeiaga, pvz., silikonu. Nuo to ar audinys padengtas tokiu sluoksniu ar ne priklauso kiek ilgai balionas gal\xc4\x97s b\xc5\xabti naudojamas. Kupolo tarnavimo trukm\xc4\x99 nulemia ir tuo kokiu oru skraidoma, mechaniniai pa\xc5\xbeeidimai ir tiesiog skryd\xc5\xbei\xc5\xb3 da\xc5\xbenumas. Kai audinys pradeda per greitai praleisti kar\xc5\xa1t\xc4\x85 ora, kupolas netenka savo keliamosios galios. Kupoluose, pasi\xc5\xabtuose i\xc5\xa1 nailono, or\xc4\x85 leid\xc5\xbeiama \xc4\xafkaitinti iki +120\xc2\xa0\xc2\xb0C, nors nailono lydymosi temperat\xc5\xabra beveik dvigubai didesn\xc4\x97\xc2\xa0\xe2\x80\x93 230\xc2\xa0\xc2\xb0C.\n_START_SECTION_\nKupolo dyd\xc5\xbeiai\n_START_PARAGRAPH_\nKupolai gali smarkiai skirtis savo dyd\xc5\xbeiu, ma\xc5\xbeiausi kupolai, naudojami vieno \xc5\xbemogaus krep\xc5\xa1iams pakelti, gali b\xc5\xabti me\xc5\xbeesni nei 1000 kubini\xc5\xb3 metr\xc5\xb3 t\xc5\xabrio. Kita vertus, mil\xc5\xbeini\xc5\xa1kiem krep\xc5\xa1iams, \xc4\xaf kurios gali sutilpti vir\xc5\xa1 dvide\xc5\xa1imties \xc5\xbemoni\xc5\xb3, pakelti reikia net 15000 kubini\xc5\xb3 metr\xc5\xb3 t\xc5\xabrio kupol\xc5\xb3. Ta\xc4\x8diau da\xc5\xbeniausiai naudojami 2500 kubini\xc5\xb3 metr\xc5\xb3 t\xc5\xabrio kupolai, galintys pakelti 3-4 keleivi\xc5\xb3 krep\xc5\xa1\xc4\xaf.\n_START_SECTION_\nPara\xc5\xa1iutas\n_START_PARAGRAPH_\nDa\xc5\xbeniausiai kar\xc5\xa1to oro i\xc5\xa1leidimui i\xc5\xa1 baliono naudojamos apskriti med\xc5\xbeiagos gabalai\xc2\xa0\xe2\x80\x93 para\xc5\xa1iutai. Para\xc5\xa1iutas vir\xc5\xa1uje pritvirtintas virv\xc4\x97mis, kurios visos pasitraukia ir para\xc5\xa1iuto kra\xc5\xa1tai \'atlimpa\' nuo baliono, patraukus pagrindin\xc4\x99 atidarymo virv\xc4\x99, kuri driekiasi baliono viduje iki pat krep\xc5\xa1io. Kai kurie balionai turi ir \xc5\xa1onines i\xc5\xa1leidimo angas - "posukio vo\xc5\xbetuvai". Tokiu atveju pilotui patraukus vien\xc4\x85 i\xc5\xa1 virvi\xc5\xb3, atsidaro viena i\xc5\xa1 ang\xc5\xb3 ir balionas pradeda suktis prie\xc5\xa1 arba pagal laikrod\xc5\xbeio rodykl\xc4\x99.\n_START_SECTION_\nDegikliai\n_START_PARAGRAPH_\nDegikliai sumai\xc5\xa1o degias dujas su oru ir u\xc5\xbedega \xc5\xa1\xc4\xaf mi\xc5\xa1in\xc4\xaf. Liepsna nukreipiama \xc4\xaf kupol\xc4\x85 ir \xc5\xa1ildo viduje esant\xc4\xaf or\xc4\x85. Da\xc5\xbeniausiai naudojami du degikliai. Vienas degiklis turi pagrindin\xc4\xaf ir pagalbin\xc4\xaf (silpnesn\xc4\xaf) vo\xc5\xbetuvus. Aplink kiekvien\xc4\x85 degikl\xc4\xaf eina vamzdis, kuriuo teka skystos dujos ir taip \xc5\xa1ildomos. Vo\xc5\xbetuvai b\xc5\xabna arba reguliuojami ranka, arba u\xc5\xbesidarantys automati\xc5\xa1kai, vos pilotui atleidus ranken\xc4\x97l\xc4\x99. Degikliai sveria nuo 16\xc2\xa0kg iki 45\xc2\xa0kg.\n_START_SECTION_\nKuro saugyklos\n_START_PARAGRAPH_\nDa\xc5\xbeniausiai kar\xc5\xa1to oro balionuose naudojamos suskystintos dujos (propano ir butano mi\xc5\xa1inys), tod\xc4\x97l kurui saugoti naudojami special\xc5\xabs duj\xc5\xb3 balionai. Balionai gali b\xc5\xabti gaminami i\xc5\xa1 aliuminio, ner\xc5\xabdijan\xc4\x8dio plieno arba titano, ta\xc4\x8diau d\xc4\x97l ma\xc5\xbeos kainos da\xc5\xbeniausiai renkamasi aliumininius balionus. Pilnas balionas gali sverti daugiau nei 20 kilogram\xc5\xb3, jame gali b\xc5\xabti daugiau nei 50 litr\xc5\xb3 suskystint\xc5\xb3 duj\xc5\xb3.\n_START_SECTION_\nInventorius\n_START_PARAGRAPH_\nKiekvieno skryd\xc5\xbeio metu pilotas privalo tur\xc4\x97ti: auk\xc5\xa1timat\xc4\xaf, duj\xc5\xb3 kiekio skaitikl\xc4\xaf, kar\xc5\xa1\xc4\x8diui atsparaus audeklo, gesintuv\xc4\x85, du ugnies \xc5\xa1altinius. Da\xc5\xbenai pilotas turi ir racij\xc4\x85, kad prane\xc5\xa1t\xc5\xb3 \xc5\xbeem\xc4\x97s komandai kur skrenda ir kur planuoja leistis.\n_START_SECTION_\nAnkstyvieji oro balionai\n_START_PARAGRAPH_\nKinijos istorijoje yra \xc5\xbeinomi nepilotuojami kar\xc5\xa1to oro balionai (vad. Kongming \xc5\xbeibintas), kuriuos naudodavo kaip signalinius \xc5\xbeiburius karo metu.\n_START_SECTION_\nPilotuojami oro balionai\n_START_PARAGRAPH_\nPirmas skrydis, pilotuojamas \xc5\xbemogaus, atliktas broli\xc5\xb3 \xc5\xbdozefo ir Etjeno Mongolfj\xc4\x97 sukurtu balionu, Pranc\xc5\xabzijoje. Broli\xc5\xb3 t\xc4\x97vai buvo popieriaus gamintojai ir jie pasteb\xc4\x97jo, kad degan\xc4\x8dio popieriaus pelenai kyla auk\xc5\xa1tyn. Po eksperiment\xc5\xb3 su nepilotuojamais balionais ir bandym\xc5\xb3 su gyv\xc5\xabnais, 1783\xc2\xa0m. spalio 19 d. pakilo ir \xc5\xbemogus, ta\xc4\x8diau oficialiai skrydis buvo u\xc5\xbefiksuotas m\xc4\x97nesiu v\xc4\x97liau. Karalius \xc4\xafsak\xc4\x97, kad pirmieji balion\xc4\x85 i\xc5\xa1bandyt\xc5\xb3 mirtininkai, bet jaunas fizikas, vardu Pil\xc3\xa2tre de Rozier ir Marquis Francois d\xe2\x80\x99Arlandes papra\xc5\xa1\xc4\x97 jiems suteikti garb\xc4\x97s b\xc5\xabti pirmiesiems. Pirmieji balionai buvo tiesiog drob\xc4\x97s gabalai su pritvirtinta prie apa\xc4\x8dios r\xc5\xabkstan\xc4\x8dia \xe2\x80\x9ekepsnine\xe2\x80\x9c.\n_START_SECTION_\nBalionai kare\n_START_PARAGRAPH_\nPirm\xc4\x85 kart\xc4\x85 kar\xc5\xa1to oro balionai karo tikslais buvo panaudoti JAV pilietinio karo metu. S\xc4\x85junginink\xc5\xb3 armija naudojo mink\xc5\xa1tus \xc5\xa1ilko balionus pripildytus duj\xc5\xb3, konfederat\xc5\xb3 armija jiems prie\xc5\xa1inosi tvirtais, Montgolfier stiliaus balionais, pripildytais kar\xc5\xa1t\xc5\xb3 d\xc5\xabm\xc5\xb3.\n_START_SECTION_\nKeliamoji j\xc4\x97ga\n_START_PARAGRAPH_\nKeliant oro temperat\xc5\xabr\xc4\x85 kupole, oro tankis darosi ma\xc5\xbeesnis nei oro aplink kupol\xc4\x85 tankis. Tod\xc4\x97l kupol\xc4\x85 veikia Archimedo j\xc4\x97ga, kuri ir priver\xc4\x8dia kupol\xc4\x85 kilti. Keliamoji j\xc4\x97ga labiausiai priklauso nuo oro kupolo ir aplink j\xc4\xaf temperat\xc5\xabr\xc5\xb3 skirtumo. Dauguma pilot\xc5\xb3 nebando \xc4\xafkaitinti oro kupole iki maksimalios leid\xc5\xbeiamos temperat\xc5\xabros (120\xc2\xa0\xc2\xb0C), kad nesutrumpint\xc5\xb3 kupolo gyvavimo trukm\xc4\x97s. Paprastai iki pakei\xc4\x8diant kupol\xc4\x85 nauju, juo skraidoma 400\xe2\x80\x93500 valand\xc5\xb3. Normaliomis s\xc4\x85lygomis vienam kilogramui pakelti reikia 3 kubini\xc5\xb3 metr\xc5\xb3 kupolo t\xc5\xabrio. Tiksli keliamoji galia priklauso nuo aplinkos temperat\xc5\xabros, sl\xc4\x97gio, auk\xc5\xa1\xc4\x8dio vir\xc5\xa1 j\xc5\xabros lygio ir oro dr\xc4\x97gnio.\n_START_SECTION_\nValdymas\n_START_PARAGRAPH_\nKar\xc5\xa1to oro balionas valdomas gana paprastai. Norint kilti \xc4\xaf vir\xc5\xa1\xc5\xb3 pilotas atidaro propano vo\xc5\xbetuvus, ir ugnis \xc4\xaf\xc5\xa1ildo kupole esant\xc4\xaf or\xc4\x85. Baliono viduje esan\xc4\x8dio oro tankis ma\xc5\xbe\xc4\x97ja, tod\xc4\x97l balionas kyla auk\xc5\xa1tyn. Kai pilotas atidaro para\xc5\xa1iut\xc4\x85, kar\xc5\xa1tas oras i\xc5\xa1eina i\xc5\xa1 kupolo, ir i\xc5\xa1 apa\xc4\x8dios \xc4\xafsiurbiamas \xc5\xa1altas, taigi kupole esantis oras atv\xc4\x97sta, jo tankis padid\xc4\x97ja, ir balionas nebekyla auk\xc5\xa1tyn. I\xc5\xa1leidus dar daugiau kar\xc5\xa1to oro, balionas pradeda leistis. Nors kar\xc5\xa1to oro balionas skrenda pav\xc4\x97jui, pilotas gali keisti skryd\xc5\xbeio trajektorij\xc4\x85. Taip yra d\xc4\x97l to, kad skirtingame auk\xc5\xa1tyje v\xc4\x97jas pu\xc4\x8dia skirtingomis kryptimis, ta\xc4\x8diau labai retai balionas gr\xc4\xaf\xc5\xbeta \xc4\xaf starto viet\xc4\x85.'